***II Profesionālās tālākizglītības programmas - 2.kvalifikācijas līmenis***

**Sausās būves montētājs**

***Profesionālās darbības pamatuzdevumi***

Sausās būves montētājs veic:

* ārējo un iekšējo sienu apšuvuma, starpsienu konstrukciju, piekārto griestu, grīdu konstrukciju, logu, durvju un citu konstrukciju montāžas darbus ar sausās būves tehnoloģijām;
* virsmu apdari – špaktelēšanu, apmešanu;
* siltināšanu no iekšpuses un ārpuses.

Sausās būves montētājs strādā sausās būves tehniķa vai struktūrvienības vadītāja pakļautībā.

***Darba apstākļi***

Sausās būves montētāja darba vide atkarīga no veicamajiem darbiem – viņš var strādāt gan ārā, gan iekštelpās, kuras pārsvarā ir neapkurinātas (jaunbūvēs, remontējamos būvobjektos).

Darbā mēdz būt caurvējš, paaugstināta putekļu koncentrācija gaisā, ķīmiski izgarojumi. Darbs prasa fizisko izturību, lielāko daļu darba laika sausās būves montētājs pavada uz kājām.

Parasti strādā astoņu stundu darba dienu, iespējams darbs maiņās pēc saskaņota grafika.

***Darba iespējas***

Sausās būves montētājs strādā būvuzņēmumos, kas nodarbojas ar ēku būvniecības darbiem.

***Profesionāli svarīgas īpašības un prasmes:***

* precizitāte, roku veiklība;
* izpildīgums;
* uzmanīgums, kārtīgums;
* prasme pārbaudīt un novērtēt darba virsmu (vizuāli, mehāniski, ar speciāliem mērinstrumentiem), veikt virsmas apstrādi (slīpēšana, gruntēšana);
* prasme sagatavot (piegriezt, uzklāt, sajaukt) izolācijas materiālus;
* prasme lietot sausās būves un apmetuma mašīnas, darbagaldus un instrumentus atbilstoši tehniskajai dokumentācijai un praktiskajam uzdevumam;
* spēja veikt darbu patstāvīgi un uzņemties atbildību par sava darba rezultātu.